ועדת החוקה, חוק ומשפט, כנסת 15, פרוטוקול מספר 243, 2000-12-18 17:00

אמנון רובינשטיין: שלום לכולכם, אני פותח את ישיבת הוועדה.

אמנון רובינשטיין: אנו דנים בהצעת חוק יסוד: הממשלה, תיקון מספר 10 – מועמד לראש הממשלה בבחירות מיוחדות.

דורית ואג: אני רוצה לומר שאנו מתקשים להשיג את המציעים.

דורית ואג: נשלח ביפר אל אלי ישי.

אמנון רובינשטיין: יש לנו מציע אחד.

בנימין אלון: אני מבקש לשנות דבר שהוא יסודי כאן.

בנימין אלון: יש כאן איזושהי אי הבנה, לפחות מבחינתי.

בנימין אלון: מטרת החוק לא היתה לצמצם את היכולת של חברי הכנסת להתמודד, אלא שיהיה – או יושב ראש מפלגה שהוא חבר כנסת, ולא במקום חבר כנסת.

אמנון רובינשטיין: זה ברור.

אמנון רובינשטיין: שלמה שוהם כבר הכין כבר נוסח ברוח זו.

בנימין אלון: הערה שניה – הייתי רוצה לעגן בחקיקה את המושג "ראש מפלגה".

בנימין אלון: הייתי מציע שבתקנון המפלגה, לפי חוק המפלגות, יופיע מוסד של ראש מפלגה, שהוא דווח לרשם המפלגות - -

אמנון רובינשטיין: שלמה שוהם צריך לנסח את זה.

בנימין אלון: אחרת, אני חושש שמפלגה תאמר באופן פיקטיבי על מישהו שהוא ראש מפלגתה.

אמנון רובינשטיין: נעשה את זה על פי חוק המפלגות.

יוסי כץ: מה שהוא אומר זה כך: קודם כל חבר כנסת, שעונה על הדרישות, ושנית – ראש מפלגה שאינו חבר כנסת.

שלמה שוהם: קודם כל, צריך לומר שההצעה שנמצאת בפנינו עכשיו היא הצעת החוק שנקראת פ/ 2443, היא הצעת החוק של חברי הכנסת הערבים, והיא הצעת החוק היחידה שנמצאת בפנינו כרגע.

אמנון רובינשטיין: נכון.

שלמה שוהם: יש מספר שאלות שנצטרך לתת עליהן על הדעת.

שלמה שוהם: השאלה הראשונה היא הנושא של סעיף 24 לחוק יסוד: הממשלה, שבו נאמר: "ראש ממשלה שחדל לכהן כחבר כנסת דינו כדין ראש ממשלה שהתפטר".

שלמה שוהם: אם אנחנו אומרים שהדבר הזה איננו - -

אמנון רובינשטיין: לא, צריך לומר: כאשר נבחר ראש ממשלה שהוא לא חבר כנסת אז סעיף 4 לא חל.

בנימין אלון: אני הערתי דברים שהם לא במחלוקת.

בנימין אלון: אתה נכנס פה לדיון עקרוני שהעלינו, וצריך להכריע בו- האם באמת הגישה שהוא לא יהיה חבר כנסת, ולא יהיו 121, עדיפה לנו, או שאנחנו רוצים - -

אמנון רובינשטיין: לא, אני רוצה באמת לדבר קודם כל על הדברים שהעלה חבר הכנסת בנימין אלון, שלא קשורים לוויכוח העקרוני.

אמנון רובינשטיין: אני אביע את העמדה שלי גם בעניין העקרוני.

שלמה שוהם: אני מקבל גם את ההצעה הזו שדיברנו עליה, שזה לא בא לפגוע ביכולת להתמודד.

שלמה שוהם: בפסקה 3, אחרי "הוא חבר כנסת" יבוא: "או עומד בראש מפלגה" - -

בנימין אלון: אני אסביר את דבריי: בחוק המפלגות יש מחויבות למפלגה שיהיה לה מוסד ושיהיה לה תקנון.

בנימין אלון: כתוב: " 4 מוסדות", "מוסד מרכזי", ועוד לא כתוב "יושב ראש".

בנימין אלון: הואיל וחוק המפלגות לא מחייב מוסד של יושב ראש, אבל הוא מחייב תקנון, יש מפלגות שבתקנון שלהן עיגנו מוסד של יושב ראש, ויש מוסדות שאין להן בכלל כזה מוסד.

בנימין אלון: יש מועצת חכמים, או יש גוף מרכזי אחר.

בנימין אלון: אני אומר שמפלגות שאין אצלן מוסד של יושב ראש, שלא ימציאו אותו פתאום.

אופיר פינס-פז: מה איכפת לך שימציאו?

בנימין אלון: אז שיודיעו לרשם המפלגות.

שלמה שוהם: הרציו היחיד הרציני בחוק הזה אמר שמכוח עקרון השוויון אנחנו לא יכולים למנוע ממועמד, שהוא מועמד של אנשים רבים, להתמודד.

שלמה שוהם: אתה עכשיו יוצר שוני, שלא לומר אפליה, בין מפלגות שונות.

שלמה שוהם: עמדתי היא ש "ראש מפלגה" יישאר כהגדרה רחבה, ומה שיכול להיכנס בזה, ייכנס.

שלמה שוהם: כמובן שאם מישהו עשה משהו שהוא מזוייף, לא נכון, או שהוא קוניקטוראלי – ודאי שזה לא יהיה.

שלמה שוהם: יש בית משפט.

אמנון רובינשטיין: אני מדבר כעת רק על התיקון הטכני של חבר הכנסת בנימין אלון – שיהיה "או", ולא "הוא".

אמנון רובינשטיין: אני מצביע רק על התיקון הזה.

אמנון רובינשטיין: זה שינוי טכני.

אברהם רביץ: שיהיה מה?

שלמה שוהם: סעיף 3 ייכתב כך: "נערכות בחירות מיוחדות.

שלמה שוהם: ...

שלמה שוהם: הוא חבר הכנסת או עומד בראש מפלגה..."

בנימין אלון: כדי לא לבטל את האפשרות שחבר כנסת שהוא לא יושב ראש מפלגה – מה שהיום מותר.

אברהם רביץ: אני רוצה להבין, חברים – יש מפלגות שמוסד של יושב ראש מפלגה לא קיים שם.

אברהם רביץ: בואו לא נאבד את האיפוס.

אברהם רביץ: אנחנו מדברים על אדם שיציג את מועמדותו.

אברהם רביץ: כדי שהוא יעשה כך, הוא צריך 10 חברי כנסת שיצביעו עבורו.

אברהם רביץ: למה אנחנו צריכים להתערב ולשאול מה מעמדו במפלגה שלו?

טלב אלסאנע: אתה רוצה שזה יהיה "או נציג מפלגה המיוצגת בכנסת"?

אברהם רביץ: נציג מפלגה, כן.

אמנון רובינשטיין: אבל העניין הזה, של "עומד בראש מפלגה המיוצגת בכנסת" היה דבר מרכזי בקריאה הראשונה, והרבה מאד חברים התייחסו לזה.

אמנון רובינשטיין: הייתי אומר אפילו שרוב החברים התייחסו לזה.

אברהם רביץ: כולם נסחפו אחרי בנימין נתניהו.

אמנון רובינשטיין: אנחנו נוריד את ההצעה השניה של חבר הכנסת בנימין אלון, בעניין של חוק המפלגות.

אמנון רובינשטיין: אני בכל זאת אומר שכאן יש דבר מאד משמעותי, שעבר בקריאה הראשונה ברוב גדול – הצעת חוק שאומרת שלא כל אדם יתמודד, לא אדם שבא סתם, אלא ראש מפלגה המיוצגת בכנסת.

אברהם רביץ: אבל צריך ש- 10 חברי כנסת יצביעו בעדו.

ענת מאור: את ההצעה השניה של חבר הכנסת בנימין אלון מורידים, כי זו הצעה שרוצה למנוע התמודדות מערבים.

בנימין אלון: לא התכוונתי לזה.

אמנון רובינשטיין: הנושא הזה ירד.

שאול יהלום: נניח שאמנון רובינשטיין הוא לא חבר כנסת, וסיעת מרצ רוצה להגיש את המועמדות שלו, היא לא בוחרת אותו, יוסי שריד לא מוותר על מקומו כיושב ראש הסיעה או המפלגה, אבל הם רוצים להציע.

שאול יהלום: מה שאומר כאן חבר הכנסת רביץ הוא שלא כל מועמד יכול לגשת, אך אם מפלגה מגיעה למסקנה שהאיש החשוב לה לעניין זה הוא לא ראש המפלגה - -

אמנון רובינשטיין: אז שיעמידו אותו בראש.

אמנון רובינשטיין: אני מוכן להצביע.

אמנון רובינשטיין: מי בעד הניסוח של סעיף 1 כפי שהוקרא עכשיו על ידי שלמה שוהם, ומי בעד הורדת הסייג של ראש מפלגה?

אמנון רובינשטיין: קודם כל – מי בעד הסעיף כמו שהוא?

אמנון רובינשטיין: עם "או עומד בראש מפלגה"?

שלמה שוהם: קודם כל – הערות לסעיף 2: קודם כל, הסעיפים (1), (2), ו- (3) הם מחויבי המציאות, משום שהם מתייחסים לסעיף 13.

שלמה שוהם: סעיף 13 א אומר שאדם לא יוכל להיבחר לראשות הממשלה אלא אם הוא חבר הכנסת, אז כמובן שזה מתייחס מתוך הסעיף הזה.

שלמה שוהם: 13 ג אומר- כאשר יש בחירות חוזרות יש שני מועמדים, שוב- חייבים למחוק את זה.

שלמה שוהם: ובסעיף 13 3 (ד) – אותו הדבר, המילים האלה חייבות להימחק.

שלמה שוהם: על זה אין ויכוח, ועל זה, אם אפשר, אני מבקש להצביע.

בנימין אלון: אז אם סעיף קטן (1) נמחק, כמו שכתוב, את שלושתם צריך למחוק?

שלמה שוהם: כן, בדקתי.

אמנון רובינשטיין: חבר הכנסת רביץ, מה ההערות שלך לגבי סעיף 2?

אברהם רביץ: לא, זה נגזר מזה, אין ברירה.

אמנון רובינשטיין: בסדר.

אמנון רובינשטיין: מי בעד סעיף 2 כפי שהוקרא על ידי היועץ המשפטי?

אמנון רובינשטיין: בעד.

שלמה שוהם: לגבי סעיף 24 אומר כך: סעיף 24 לחוק יסוד: הממשלה אומר כך: "ראש הממשלה שחדל לכהן כחבר הכנסת, דינו כדין ראש הממשלה שהתפטר".

שלמה שוהם: השיטה הזו היא שיטה שיש בה אלמנט מעורב: שיטת בחירה ישירה, ושיטה פרלמנטרית.

שלמה שוהם: זה החוק כרגע, בתוך חוק יסוד: הממשלה הקיים.

שלמה שוהם: בחוק הבחירה הישירה יש סעיף 24, שבא לקשור בין ראש הממשלה לבין חברותו בכנסת.

שלמה שוהם: הסעיף אומר שראש ממשלה שחדל לכהן כחבר כנסת דינו כדין ראש ממשלה שהתפטר.

שלמה שוהם: יש אפשרות אחת – לבטל את הסעיף הזה כולו, וזו שאלה של השקפת עולם- -

אמנון רובינשטיין: לזה צריך להקדים את הדיון אם אנחנו רוצים שהוא יהיה חבר כנסת או לא.

אמנון רובינשטיין: סעיף 2 אושר לקריאה שניה ושלישית.

אמנון רובינשטיין: סעיף 3 – "תחולתו של חוק זה ביום קבלתו בכנסת".

אמנון רובינשטיין: מי בעד?

ציפי לבני: יש לי תיקון.

ציפי לבני: אפשר לקבוע גם תאריך פקיעה, באותה הזדמנות?

שלמה שוהם: קשה כל העניין הזה, אבל לקבוע הוראת שעה בחוק יסוד, נראה לי הרבה יותר גרוע.

ציפי לבני: אז אני אגיש את זה כהסתייגות.

שאול יהלום: אני רוצה לשאול את היועץ המשפטי- ראש הממשלה התפטר.

שאול יהלום: ביום ההתפטרות שלו למעשה, היתה אפשרות שרק 120 או 119 אנשים יתמודדו אתו.

שאול יהלום: עכשיו מוסיפים דבר נוסף.

שאול יהלום: יכולים לפנות לבג"ץ ולומר ששינוי יום קבלתו בכנסת – זה לגבי הבחירות הבאות, אבל ברגע שחלה ההתפטרות של ראש הממשלה לפי הבחירות המיוחדות, לא היה החוק הזה שאומר "או שאינו חבר כנסת" ולכן, אם אתה מקבל את התחולה רק היום - -

שלמה שוהם: כל עוד מחוקקים את זה לפני המועד להגשת רשימת המועמדים – הדבר הזה תופס.

שאול יהלום: ולא תוכל להיות טענה משפטית?

שלמה שוהם: לא.

אמנון רובינשטיין: גם ראש הממשלה אמר את זה, ביום ההתפטרות שלו.

אמנון רובינשטיין: אני לא חושב שיכולה להיות טענה כזו.

שאול יהלום: ראש הממשלה התפטר לפי סעיף 22.

שאול יהלום: ביום ההתפטרות שלו חל סעיף 22.

שאול יהלום: כבר יכולת להגיד מי יכול להתמודד.

ציפי לבני: אתה צודק, יכול להיות שצריך לקבל את זה מהכנסת הבאה.

ציפי לבני: אני הייתי מבקשת לעשות את זה כהוראת שעה לבחירות האלה, או, לחילופין, לאור העובדה שמדובר בחוק יסוד ובתיקון משמעותי, כפי שאנחנו נוהגים כאן בחוקי יסוד של ערב בחירות – לקבוע את תחולתו ממועד הבחירות המיוחדות.

נסים זאב: אני מבקש להוסיף בהסתייגות שלי את כל ההצעה שהצעתי בסעיף 8 בהצעת החוק שלי, לפי הסדר – ב,ג,ד, מי שכיהן כחבר כנסת 4 שנים לפחות בעבר, מי שכיהן בעבר כראש ממשלה שנתיים - -

אמנון רובינשטיין: אנחנו נצביע על כל זה.

יוסי כץ: אני מתנגד, כמובן, לחוק, אבל אם לחוקק, וחובה עלינו לנסח אותו, יש לי שאלה.

יוסי כץ: אני מבין שהתיקון הראשון שעשינו, במילים "או", פירושו שלא שינינו את המצב הקיים.

אמנון רובינשטיין: נכון, רק הוספנו.

יוסי כץ: הוספנו עוד אפשרות – למועמד שאיננו חבר כנסת, אבל הוא יושב ראש מפלגה.

יוסי כץ: אני מבין שהמשמעות היא שאדם כזה, שהוא חבר כנסת, או שהוא יושב ראש מפלגה, שאינו חבר כנסת, עדיין צריך למלא אחר התנאים לגבי הצגת המועמדות.

אמנון רובינשטיין: ברור, כן, הכל – 10 חברי כנסת, כפי שכתוב.

יוסי כץ: השאלה שלי היא האם לא כדאי בהזדמנות זו, מכיוון שראינו שהחוק איננו חוק טוב, מבחינת הניסוח – יכול מאד להיות שכדאי לקבוע ש- 10 חברי כנסת רשאים להציג מועמד.

יוסי כץ: לא להגביל אותם.

אופיר פינס-פז: אם זה יהיה, תתמוך בחוק במליאה?

יוסי כץ: כן.

אמנון רובינשטיין: זה נושא חדש לגמרי.

אמנון רובינשטיין: מי בעד סעיף 3?

אמנון רובינשטיין: כעת יש שתי הצעות לתיקון החוק: ההצעה של חברת הכנסת ציפי לבני שזו תהיה הוראת שעה, או לחילופין – שזה יחול רק מהכנסת הבאה.

ציפי לבני: ההצעה הראשונה: תחילתו של חוק זה – במועד בחירות מיוחדות, אם ייערכו, לאחר הבחירות המיוחדות של ה- -

אמנון רובינשטיין: לאחר הבחירות לכנסת הבאה, לכנסת ה- 16.

אמנון רובינשטיין: מי בעד ההצעה שתחילת החוק תהיה רק לאחר הבחירות לכנסת הבאה?

אמנון רובינשטיין: – 4.

אמנון רובינשטיין: מי נגד ? – 7.

אמנון רובינשטיין: אחד נמנע.

אמנון רובינשטיין: היתה הצעה של חבר הכנסת נסים זאב, שבנוסף לעניין של ראש מפלגה, יוכל להיות מועמד גם אדם שהוא לא ראש מפלגה, אם הוא כיהן כחבר כנסת 4 שנים, כיהן בעבר כראש ממשלה, או שלוש שנים לפחות כשר.

איוב קרא: אני מבקש הסתייגות – שבמקום חבר כנסת 4 שנים, זה יהיה שנתיים.

אמנון רובינשטיין: עוד לא הגענו להסתייגויות.

שלמה שוהם: אתה רוצה את זה כהסתייגות, או שאתה רוצה להצביע על זה פה.

שלמה שוהם: אם אתה רוצה את זה כהסתייגות – אין לנו בעיה.

שלמה שוהם: אם אתה רוצה שנצביע – צריך לחשוב.

קריאות: אז שים את זה בהסתייגות.

שלמה שוהם: בסדר, זה יהיה הסתייגות.

אמנון רובינשטיין: כעת לנושא המרכזי.

אמנון רובינשטיין: היתה שאלה האם ראש ממשלה שנבחר, כשהוא לא חבר כנסת, שהוא ראש מפלגה, אם הוא צריך להיות חבר כנסת – אם כן או לא, ואם כן – איך.

שאול יהלום: אני הצעתי את ההצעה, וכפי שהובטח לי בקריאה הטרומית – זה לא יהיה נושא חדש.

שאול יהלום: כפי ששמענו משני פרופסורים, עיקר הביקורת היא שראש הממשלה, במקרה הזה, אם הוא ייבחר, הוא לא יהיה חבר כנסת, שזה איזשהו שסע בין השיטה הנשיאותית לשיטה הפרלמנטרית.

שאול יהלום: לכן אני מציע, שאם קורה מקרה והוא באמת מועמד, והוא לא חבר כנסת – הוא יהיה חבר כנסת.

שאול יהלום: נכון שאנחנו כאן במידה מסוימת פוגעים.

שאול יהלום: אני מציע שהוא יתווסף, לא לפגוע באף חבר כנסת קיים.

שאול יהלום: אנחנו פוגעים בפרה המקודשת של 120, אבל רק באמצע קדנציה.

שאול יהלום: חוק היסוד, סעיף 3 אומר:

שאול יהלום: הכנסת תהיה בת 120 חברים בהיבחרה.

שאול יהלום: צריך גם לקחת בחשבון שיש אפשרות שיהיו פחות מ- 120 חברים, נניח – אם יש סיעה של שני חברי כנסת והם מתפטרים, או קורה להם משהו, אז יהיו 119 או 118 חברי כנסת, אם אין להם רשימה של ממלאי מקום.

שאול יהלום: זאת אומרת, באופן עקרוני, באופן תיאורטי, יכול להיות מצב של פחות מ- 120.

שאול יהלום: לכן אני מציע, במקרה כזה, אם כבר בוחרים אותו כראש ממשלה, הוא יהיה חבר כנסת.

בנימין אלון: אני חושב שזה באמת נושא עקרוני שהח"כים צריכים לתת עליו את הדעת.

בנימין אלון: יש פה שתי אפשרויות: אפשרות אחת היא מה שמציע חבר הכנסת שאול יהלום, שה- 120 יהיה לפעמים 121.

בנימין אלון: יש אפשרות, אם רוצים להיצמד לעניין של - -

שלמה שוהם: ואז, רוב של חברי הכנסת בהצבעה על חוקים יהיה 62.

בנימין אלון: נכון.

בנימין אלון: יכול להיות שאנחנו מבטלים פה מוסד של 120, שזה מאד לא נראה לי.

בנימין אלון: יכול להיות שאנחנו משאירים את העיקרון שראש ממשלה צריך להיות חבר כנסת, ולכן – אם ראש ממשלה מתפטר מהכנסת כאילו התפטר מהממשלה – סעיף 24, ואז האחרון שנכנס ברשימת הליכוד – ישלם את המחיר.

בנימין אלון: זו אפשרות אחת.

ציפי לבני: להזכירך – לא תמיד זה יהיה רלבנטי לליכוד, אז תחשבו גם על רשימות אחרות.

בנימין אלון: אפשרות אמיצה שניה היא שכמו שכמעט וקבלנו את החוק הנורבגי, ששר מפסיק להיות חבר כנסת, כך גם ראש ממשלה לא יהיה חבר כנסת, בניגוד לפרופסורים ששללו את זה, אבל אז, כפי שאמר שלמה שוהם – צריך לבטא את הסעיף שמתלה את זה.

יולי יואל אדלשטיין: אני מציע שלא נשתטה מעבר למידה, וכולי תקווה שכל זה תרגיל על יבש, ולא יקרה דבר מהדברים שאנו עוסקים בהם, אבל אני מציע לא לקבל תיקונים שגם הנייר לא סובל אותם, כמו כנסת של 121 חברים.

אמנון רובינשטיין: יש לנו דבר אחד יציב, 120 חברי כנסת אם פורצים את זה, זה הרבה יותר קשה, אז אני מתנגד לזה, אבל אנחנו נצביע על זה.

אמנון רובינשטיין: קודם כל נצביע על העיקרון – האם ראש ממשלה שאינו חבר כנסת יצורף באחת משתי הדרכים לכנסת – או כחבר ה- 121 או במקום האחרון.

אמנון רובינשטיין: מי בעד העיקרון שראש הממשלה יצורף לכנסת?

אמנון רובינשטיין: אנחנו מצביעים עקרונית.

בנימין אלון: אתה הצגת עקרון נגדי, שלא מבטל את המוסד של 120 - -

ציפי לבני: צריך להצביע על זה אחרת.

ציפי לבני: אתה לא יכול לפצל את העיקרון הזה מהחלק השני.

אמנון רובינשטיין: מי בעד זה שמספר חברי הכנסת יישאר 120?

אמנון רובינשטיין: – התקבל.

אמנון רובינשטיין: שאלה עקרונית שניה – מי בעד זה שראש הממשלה הנבחר ימונה לחבר כנסת לא כחבר הכנסת ה- 121 אלא במקום חבר הכנסת האחרון?

אמנון רובינשטיין: ההצעה של חבר הכנסת שאול יהלום היא שראש ממשלה, שאיננו חבר כנסת, אם הוא נבחר- יהיה חבר כנסת.

אמנון רובינשטיין: בשאלה איך – נדון אחר כך, זו שאלה שיש לה שתי אלטרנטיבות.

אבשלום וילן: ההצעה שלי אומרת שהוא חבר כנסת, והאחרון ברשימה – מתפטר.

אברהם רביץ: יש הבדל גדול בין המקרה של חבר הכנסת זאב בוים למקרה אחר.

אברהם רביץ: במקרה רגיל, כאשר רשימה רצה והבוחר הישראלי הביע את רצונו ובחר ברשימה – וזו רשימה שמביעה את רצון הבוחר.

אברהם רביץ: לא ייתכן שבגלל שבוחרים ראש ממשלה תנשל אחד שנבחר.

אברהם רביץ: בחבר הכנסת בוים לא בחרו.

אברהם רביץ: הוא נכנס בגלל שראש הממשלה התפטר.

ציפי לבני: לא נכון.

ציפי לבני: שטייניץ.

אברהם רביץ: בזמן שאזרחים בחרו באדם, לא צודק - -

ציפי לבני: ראו הוזהרתם: אתם היום מחוקקים חוק, כאשר אתם רואים מול עיניכם את נתניהו, את חבר הכנסת זאב בוים ואת הליכוד.

ציפי לבני: לליכוד אין עניין בחוק הזה.

ציפי לבני: תדמיינו לעצמכם גם סיטואציות אחרות.

ציפי לבני: אני לא אומרת משהו פוליטי עכשיו.

נסים זאב: יש הבדל בין בחירות מיוחדות לבחירות כלליות.

נסים זאב: בבחירות כלליות, מן הראוי שראש ממשלה יהיה גם חבר כנסת.

נסים זאב: בבחירות מיוחדות, אם מדובר בסיטואציה מסוימת, ויש אילוץ שראש ממשלה ייבחר מחדש, ורק ראש ממשלה, לדעתי אפשר לוותר על העניין הזה שראש ממשלה יהי גם חבר כנסת.

נסים זאב: זה גם לא נכון, זה לא הוגן ליצור מצב שחבר הכנסת האחרון צריך לוותר מפאת כבודו של ראש הממשלה.

נסים זאב: זה הרעיון.

אמנון רובינשטיין: חבר הכנסת אליעזר זנדברג, שמייצג כאן את חבר הכנסת טומי לפיד.

אליעזר זנדברג: אני רוצה להציע הצעה אחרת.

אליעזר זנדברג: בגלל שהבחירות האלה הן בחירות מיוחדות, כשמלכתחילה הסעיף הזה נועד לאדם שפורש מהפוליטיקה – אין דבר יותר הגיוני שאם אתה לוקח על עצמך את הסיכוי להתמודד מחדש, והפסדת, אתה הולך החוצה, ובא אחד אחר במקומך.

אליעזר זנדברג: זה עולה בקנה אחד עם רצון הציבור.

אליעזר זנדברג: באופן עקרוני, הקונספט של החוק הזה היה – תמיד בחירות גם לכנסת וגם לראש הממשלה.

אליעזר זנדברג: אם החלטנו לעוות את העיקרון הזה, ורוצים לקחת את הסיכון בבחירות מיוחדות – מי שייבחר, ראש הממשלה המפסיד יוצא מן הכנסת.

אלי בן-מנחם: מה פתאום?

אלי בן-מנחם: איזה שטויות.

אמנון רובינשטיין: עמדתי נוגדת להצעה שהוא יהיה חבר כנסת אקסו פיציו.

אמנון רובינשטיין: יש ויכוח גדול מאד בכל מדינות העולם בנושא של הפרדת הרשויות.

אמנון רובינשטיין: נכון שבאנגליה ראש ממשלה חייב להיות חבר פרלמנט, אבל ברוב מדינות אירופה – לא.

אמנון רובינשטיין: אם יש לנו באמת בחירות מיוחדות, כמו שאומר חבר הכנסת נסים זאב, הרי זה לא דבר רגיל.

אמנון רובינשטיין: זה לא בחירות כלליות לכנסת, ועמדתי היא שמוטב להשאיר את הצעת החוק כפי שהיא עברה בקריאה ראשונה, בלי תיקונים.

שאול יהלום: שכנעת אותי.

אמנון רובינשטיין: על זה נצביע.

אמנון רובינשטיין: מי בעד ההצעה שראש הממשלה הנבחר לא יהיה לחבר הכנסת?

אמנון רובינשטיין: מי נגד ההצעה?

אמנון רובינשטיין: מתנגד אחד, וברוב דעות - -

קולט אביטל: אני רוצה לשאול – והיה וברק לא נבחר מחדש - -

אלי בן-מנחם: הוא לא חייב.

אלי בן-מנחם: לא אומרים שלא, אבל הוא לא חייב.

אלי בן-מנחם: הוא יכול להיות גם חבר כנסת.

ציפי לבני: חוק יסוד: הממשלה קובע שכל חבר הממשלה הוא כמו חבר הכנסת למעט - -

אמנון רובינשטיין: לאור ההצבעה כעת, שראש הממשלה הנבחר לא חייב להיות חבר הכנסת - - בעניין כזה אני לא רוצה לסמוך.

אמנון רובינשטיין: אנחנו נביא נוסח מודפס.

יהושע שופמן: אי אפשר להצביע על חוק יסוד בלי שיהיה נוסח.

יהושע שופמן: יש עוד כמה סעיפים בחוק שיוצאים מתוך אותה הנחה.

יהושע שופמן: אי אפשר להצביע על דבר כזה בלי לבדוק את החוק כולו ולהביא נוסח מודפס.

אמנון רובינשטיין: אנחנו ניפגש שוב בשעה 19:00 בדיוק.

אמנון רובינשטיין: נדון גם בהסתייגויות.

אמנון רובינשטיין: אני מודה לכם, הישיבה נעולה.